b'\n_START_ARTICLE_\nAnsambel bratov Avsenik\n_START_SECTION_\nDelovanje\n_START_PARAGRAPH_\nLeta 1953 se je Slavko Avsenik udele\xc5\xbeil avdicije na Radiu Ljubljana in bil sprejet. Najprej je igral samostojno, nato pa je raz\xc5\xa1iril zasedbo s kitaro in basom, na katera sta igrala Lev Ponikvar in Jo\xc5\xbee Kelbl. Tako je nastal Trio Slavka Avsenika. Slavko je \xc5\xbeelel trio \xc5\xa1e zvokovno obogatiti, zato je z bratom Vilkom v zasedbo povabil trobentarja Franca Ko\xc5\xa1irja in baritonista Franca Ogrizka. Tako je nastal Gorenjski kvartet, ki je izvajal prve avtorske skladbe. Naslednje leto so za\xc4\x8deli sodelovati s pevcema Danico Filipi\xc4\x8d in Francem Korenom. Dokon\xc4\x8dno se je sestav oblikoval leta 1955, ko je Vilka, ki je od\xc5\xa1el na slu\xc5\xbeenje voja\xc5\xa1kega roka, na klarinetu nadomesti Zoran Komac, Ogrizka je nadomestil Mik Soss, ponovno pa se je pridru\xc5\xbeil kitarist Lev Ponikvar. Nastal je Gorenjski kvintet oziroma Ansambel bratov Avsenik. Istega leta so gostovali v oddaji Radia Celovec. Tam jih je sli\xc5\xa1al urednik bavarskega radia Fred Rauch, ki si je izposodil posnetke in jih predvajal v svoji oddaji, kjer je kvintet imenoval Oberkrainer Quintett. Ansambel je za\xc4\x8del sodelovanje z nem\xc5\xa1ko zalo\xc5\xbebo Telefunken, kjer so posneli malo gramofonsko plo\xc5\xa1\xc4\x8do._NEWLINE_Leta 1956 so nastopili med slovenskimi izseljenci v Franciji. Igrali so tudi po celotni Sloveniji, Slavko pa je samostojno skupaj s tujimi glasbeniki opravil 60 nastopov na Bavarskem. V naslednjih treh letih so izdajali nove plo\xc5\xa1\xc4\x8de tako pri Telefunklu kot pri zagreb\xc5\xa1kem Jugotonu (kjer je z njimi snemala tudi Marija Aha\xc4\x8di\xc4\x8d), pevski duet se je uspe\xc5\xa1no predstavil v tujini, nastopili so na razprodanem koncertu v nem\xc5\xa1kem Rosenheimu, izvedli turnejo po Zahodni Nem\xc4\x8diji in \xc5\xa0vici ter nastopili tudi na zahodnonem\xc5\xa1ki televiziji v M\xc3\xbcnchnu. Vilka Ovsenika je za dve leti v ansamblu zamenjal Franc Tr\xc5\xbean._NEWLINE_Leta 1960 so Slavko Avsenik, Franc Ko\xc5\xa1ir, Franc Tr\xc5\xbean, Mik Soss in Lev Ponikvar uradno stopili na poklicno glasbeno pot. Naslednje leto je pri\xc5\xa1lo do ponovne zamenjave v sestavu. Kot novi klarinetist se jim je pridru\xc5\xbeil Albin Rudan, pevko Danico Filipli\xc4\x8d pa je zamenjala Ema Prodnik. Istega leta so opravili turnejo po Nizozemskem in Belgiji. Vabili so jih tudi v ZDA, Kanado in Avstralijo, vendar so ji vezale evropske pogodbe. Leta 1964 so nastopili na zimskih olimpijskih igrah v Innsbrucku in do\xc5\xbeiveli velik sprejem. Tega leta so v Hamburgu prejeli prvo zlato plo\xc5\xa1\xc4\x8do za milijon prodanih plo\xc5\xa1\xc4\x8d. V naslednjih letih jih je sledilo \xc5\xa1e ve\xc4\x8d. V tem \xc4\x8dasu so ve\xc4\x8dkrat nastopili v Nem\xc4\x8diji, Avstriji, \xc5\xa0vici in tudi doma, kjer so priredili samostojni koncert za dograditev plani\xc5\xa1ke skakalnice._NEWLINE_Leta 1970 so od\xc5\xa1li na turnejo po ZDA in Kanadi. Naslednje leto so v hali Tivoli nastopili \xc5\xbee na \xc5\xa1tiritiso\xc4\x8dem koncertu. Istega leta so prejeli prvo malo diamantno plo\xc5\xa1\xc4\x8do. Leta 1973 so v Hannovru praznovali 20-letnico delovanja. Leto pozneje so jubilejni koncert ponovili na pettiso\xc4\x8dem nastopu v hali Tivoli. Na tem koncertu se je od ansambla poslovil Franc Koren. Pridru\xc5\xbeila sta se dva nova \xc4\x8dlana, pevca altistka Jo\xc5\xbeica Svete in baritonist Alfi Nipi\xc4\x8d._NEWLINE_Leta 1975 je ansambel od Zdru\xc5\xbeenja evropskih diskografskih hi\xc5\xa1 prejel evropskega glasbenega oskarja za izvirnost, kakovost in priljubljenost. Tri leta pozneje so dobili tudi estradno nagrado Jugoslavije od Zveze delavcev estradne umetnosti Jugoslavije. Nagrado so prejeli tudi v Avstriji, in sicer leta 1979 zlato vrtnico na Dunaju za najve\xc4\x8dkrat izvajano skupino na avstrijskih radijskih programih. Prejeli so \xc5\xa1e ve\xc4\x8d drugih nagrad, med drugim tudi zlatega leva, zlato medaljo Radia Luxemburg leta 1981 za polko Na Golici._NEWLINE_Leta 1982 je pevko Emo Prodnik nadomestila Jo\xc5\xbei Kali\xc5\xa1nik. Leta 1985 so \xc5\xa1e drugi\xc4\x8d od\xc5\xa1li na turnejo po ZDA in Kanadi. S solisti\xc4\x8dno kitaro se jim je na nastopih doma ve\xc4\x8dkrat priklju\xc4\x8dil Gregor Avsenik, Slavkov najmlaj\xc5\xa1i sin. Franc Ko\xc5\xa1ir je moral zaradi bolezni prenehati z igranjem in je nastopal le \xc5\xa1e kot humorist. Kot trobentar se jim je priklju\xc4\x8dil Jo\xc5\xbee Bala\xc5\xbeic. Leta 1988 so ob praznovanju 35-letnice ansambla priredili 35 koncert po Sloveniji. Aprila 1989 sta se od ansambla poslovila Lev Ponikvar in Mik Soss. Nadomestila sta ju Igor Podpe\xc4\x8dan in Renato Verli\xc4\x8d._NEWLINE_Vse ve\xc4\x8d zdravstvenih te\xc5\xbeav je imel tudi sam Slavko Avsenik. Junija 1990 se je tako sklenila dolga pot najuspe\xc5\xa1nej\xc5\xa1ega ansambla. Slabo leto je sicer \xc5\xa1e delovala studijska zasedba, na odrih pa niso ve\xc4\x8d nastopili.'